Այսօր Ուսուցչի օրն է

Թանկագի՛ն ուսուցիչներ, ցանկանում եմ շնորհավորել, երախտագիտության խոսքեր հղել ձեզ և խոնարհվել ձեր նվիրական առաքելության առջև:

Մեր հերոսներից սերնդեսերունդ փոխանցված հայրենսիրությունն ու քաջությունը բազմապատկվել է նաև ձեր բանիմաց ու նվիրված աշխատանքի շնորհիվ: Դուք սեփական օրինակով սերմանում եք, թե ինչպես է պետք ապրել հայրենիքին արժանի, ինչպես է պետք սիրել ու փայփայել հայրենիքը, ինչպես է պետք բռունցք դառնալ ու պաշտպանել հող հայրենին:

Այսօր մենք ականտես ենք, թե որքան նպատակասլաց ու անպարտ են ձեր երեկվա աշակերտները՝ մեր խիզախ զինվորները, ովքեր ավարտին են հասցնելու Անդրանիկի, Նժդեհի, Չաուշի, Մոնթեի, Թաթուլի, մեր մյուս հերոսների գործը և վերադառնալու են, որպեսզի համալրեն լավագույն գիտնականների, մանկավարժների, շինարարների, ինժեներների, բժիշկների, գործարարների շարքերը:

Հայրենիքի պաշտպանության սուրբ գործին են զինվորագրվել նաև բազմաթիվ մանկավարժներ, ովքեր անձնվիրաբար պայքարում են հանուն հայրենի հող ու ջրի պաշտպանության:

Շնորհակալ եմ, որ ձեր ամուսինները, զավակներն ու եղբայրները ամուր են պահում առաջնագիծը, իսկ դուք վարպետորեն ու լավատեսությամբ իրականացնում եք թիկունքում ձեզ վստահված ծառայությունը:

Մաղթում եմ խաղաղություն, առողջություն, երջանկություն և բազմաթիվ հաղթանակներ:

Ու թող ոչ ոք չտարակուսի. մենք, անկասկած, [ՀԱՂԹԵԼՈՒ ԵՆՔ](https://www.facebook.com/hashtag/%D5%B0%D5%A1%D5%B2%D5%A9%D5%A5%D5%AC%D5%B8%D6%82%D5%A5%D5%B6%D6%84?__eep__=6&__cft__%5b0%5d=AZVi3V7jD6mue2hMDGbFg8UJqLJb-ugmMRJlrmzOz2H6b5NB07ai6XJWRXbXMktDcW7uNFGSqhSijaQSnCTRD96fS83xTjSy_sDLFz5NJlA7kQ0KPjL-Va8nreGZmvuaDgqhLtjTsgsYNyjEtDcxwklVHmuy6KJznHwmgCJhNbZ2GxARYM1X76YLYEoDYA5DqtY&__tn__=*NK-R):